Duiweboere se passie beloon | Netwerk24
Duiweboere se passie beloon
Deur Lientjie Mentz 07 November 2019 06:01
Die topdrie plekke in die Bloemfonteinse Posduiffederasie is toegeken aan Frank Parkin (3de), Justin en Daniel King (wenners) en Jannie Nel (tweede).Foto: Lientjie Mentz
Die manne (én vroue) met ’n passie vir posduiwe het Saterdag (02/11) die Bloemfonteinse Posduiffederasie se jaarlikse prysuitdeling-geselligheid by The Kings Haven bygewoon om hulde te bring aan die jaar se uitblinkers.
Justin en Daniel King van Kingslea Lofts het vanjaar in talle kategorieë met hul duiwe uitgeblink en is as die federasie se algehele wenner vir 2019 aangewys. Jannie Nel wat uit die sport tree en waaroor Bloemnuus verlede maand berig het, was algeheel tweede in die federasie.
Tydens die vliegseisoen is talle wedvlugte van plekke soos Willowmore, Matjiesfontein en Prins Albert aangebied en die onderskeie wenners is ook op die geleentheid vereer.
Die ander topplekke in die federasie is ingeneem deur Frank Parkin (derde), Tsunami-hokke (vierde), Bornman-hokke (vyfde), Erasmus en Geyer (sesde), Johan Rust (sewende), JJJ van der Linde-hokke (agtste), Hansie Sauer (negende) en Jannie Kruger (tiende).
Die nege klubs wat onder die Bloemfonteinse Posduiffederasie val, se onderskeie klubwenners vir vanjaar is: Shannon-posduifklub: Kingslea Lofts;) Noord-Noord-oos-posduifklub: Dirk Pretorius;) Verre Oos-posduifklub: Africa en Matthyser;) Bloemfontein-Wes-posduifklub: Erasmus en Geyer;) Bainsvlei-posduifklub: Botha en Le Roux;) Bloemfontein-Suid-posduifklub: Jannie Nel;) Bloemfontein Fleurdal-posduifklub: Tsunami-hokke;) Brandkop-posduifklub: JJJ van der Linde-hokke; en) Beginnersklub: Gerhard Kock.